text: Benny Engelbrecht er en mester på sociale medier
  02 september 2014 kl. 12.23
  Landets nye skatteminister er en ørn til at bruge Twitter og Facebook. Derfor tror folk, han er flittig, siger digital chef.
  Benny Engelbrecht bruger de sociale medier såsom Twitter og Facebook enormt meget.
  Det får folk til at mene, at han er flittig, siger digital chef i Geelmuyden Kiese Benjamin Rud Elberth, der er tidligere digital chef for Socialdemokraterne, til Berlingske.
  - Alle internt opfatter ham som en kæmpe slider, men man ved jo rent faktisk ikke, hvad Benny laver, siger Benjamin Rud Elberth.
  - Men man kan se på for eksempel hans Instagram, at han lige har løbet et maraton, at han står op klokken fem om morgenen, eller han står på sit kontor og tjekker mails. Han har selv italesat, at han er en slider, siger den digitale chef.
  - Hans store force er, at han har opbygget sig et brand af, at han altid svarer, han altid er til stede, han altid er aktiv, og det har han gjort via sociale medier. I virkeligheden er han måske ikke mere aktiv end så mange andre politikere, men han er altid på, siger Benjamin Rud Elberth.
  